CELEX: 62021CN0575
Language: sk
Date: 2021-09-20 00:00:00
Title: Vec C-575/21: Návrh na začatie prejudiciálneho konania, ktorý podal Verwaltungsgericht Wien (Rakúsko) 20. septembra 2021 – WertInvest Hotelbetriebs GmbH

3.1.2022   
            
            
               SK
            
            
               Úradný vestník Európskej únie
            
            
               C 2/21
            
         
      Návrh na začatie prejudiciálneho konania, ktorý podal Verwaltungsgericht Wien (Rakúsko) 20. septembra 2021 – WertInvest Hotelbetriebs GmbH
      (Vec C-575/21)
      (2022/C 2/27)
      Jazyk konania: nemčina
      
         Vnútroštátny súd, ktorý podal návrh na začatie prejudiciálneho konania
      
      Verwaltungsgericht Wien
      
         Účastníci konania pred vnútroštátnym súdom
      
      
         Navrhovateľka: WertInvest Hotelbetriebs GmbH
      
         Stavebný úrad: Magistrat der Stadt Wien
      
         Prejudiciálne otázky
      
      
                  I.
               
               
                  Bráni smernica 2011/92/EÚ (1), zmenená smernicou 2014/52/EÚ (2), vnútroštátnej právnej úprave, podľa ktorej uskutočnenie posudzovania vplyvov na životné prostredie v prípade „projektov na rozvoj miest“ závisí tak od dosiahnutia prahových hodnôt v rozsahu využitia plochy, ktorej výmera je aspoň 15 ha, a brutto zastavanej plochy, ktorá je väčšia než 150 000 m2, ako aj od toho, že ide o stavebné projekty, ktoré zabezpečujú prístup k celej multifunkčnej výstavbe, v každom prípade s obytnými a obchodnými budovami vrátane prístupových komunikácií a zásobovacích zariadení, ktoré sú pre ne určené, so spádovou oblasťou, ktorá presahuje územie projektu? Je pritom relevantné, že vo vnútroštátnom práve sú osobitne upravené
                  
                              —
                           
                           
                              rekreačné alebo zábavné parky, športové štadióny alebo golfové ihriská (od určitej výmery využitej plochy, resp. od určitého počtu parkovacích miest),
                           
                        
                              —
                           
                           
                              priemyselné alebo obchodné parky (od určitej výmery využitej plochy),
                           
                        
                              —
                           
                           
                              nákupné strediská (od určitej výmery využitej plochy, resp. od určitého počtu parkovacích miest),
                           
                        
                              —
                           
                           
                              ubytovacie zariadenia, ako sú hotely alebo dovolenkové areály, spolu s vedľajšími zariadeniami (od určitého počtu lôžok, resp. od určitej výmery využitej plochy, ktoré sú obmedzené na oblasť mimo uzavretých osídlených oblastí) a
                           
                        
                              —
                           
                           
                              verejne prístupné parkoviská alebo garáže (od určitého počtu parkovacích miest)?
                           
                        
            
                  II.
               
               
                  Vyžaduje smernica 2011/92/EÚ – najmä s prihliadnutím na požiadavku stanovenú v prílohe III bode 2 písm. c) bode viii), aby sa pri určení toho, či by projekty uvedené v prílohe II mali podliehať posúdeniu vplyvov na životné prostredie, vzali do úvahy aj „historicky, kultúrne alebo archeologicky významné krajiny a miesta“ –, aby sa v prípade oblastí s osobitným historickým, kultúrnym, urbanistickým alebo architektonickým významom, ako sú napríklad lokality svetového dedičstva UNESCO, stanovili nižšie prahové hodnoty alebo menej prísne kritériá (než aké sú uvedené v prvej otázke)?
               
            
                  III.
               
               
                  Bráni smernica 2011/92/EÚ vnútroštátnej právnej úprave, podľa ktorej je pri posudzovaní „projektu na rozvoj miest“ v zmysle prvej otázky sčítanie (kumulácia) s inými projektmi rovnakého druhu, ktoré spolu s priestorového hľadiska súvisia, obmedzené na to, že sa na tento účel má použiť len súčet kapacít, ktoré boli povolené za posledných päť rokov, vrátane požadovanej kapacity, resp. požadovaného rozšírenia kapacity, pričom projekty na rozvoj miest, resp. ich časti sa po ich realizácii z pojmového hľadiska už nemajú považovať za projekty na rozvoj miest a v konkrétnom prípade sa neurčí, či na základe kumulácie vplyvov pravdepodobne vzniknú významné škodlivé, obmedzujúce alebo zaťažujúce vplyvy na životné prostredie, a preto sa má v prípade plánovaného projektu uskutočniť posudzovanie vplyvov na životné prostredie, ak má plánovaný projekt kapacitu, ktorá je menšia než 25 % prahovej hodnoty?
               
            
                  IV.
               
               
                  V prípade kladnej odpovede na otázky I a/alebo II: Môže byť preskúmanie, ktoré majú v konkrétnom prípade vykonať vnútroštátne orgány, pokiaľ dôjde k prekročeniu diskrečnej právomoci členských štátov (v súlade s ustanoveniami článku 2 ods. 1, ako aj článku 4 ods. 2 a 3 smernice 2011/92/EÚ, ktoré sa v tomto prípade priamo uplatnia), či projekt môže mať pravdepodobne významný vplyv na životné prostredie, a preto sa v prípade projektu musí vykonať posudzovanie vplyvov na životné prostredie, obmedzené na určité aspekty ochrany, ako napríklad ochranný účel určitého územia, alebo sa majú v tomto prípade zohľadniť všetky kritériá a aspekty uvedené v prílohe III smernice 2011/92/EÚ?
               
            
                  V.
               
               
                  Dovoľuje smernica 2011/92/EÚ, najmä s prihliadnutím na požiadavky týkajúce sa súdnej ochrany, ktoré sú uvedené v článku 11, aby preskúmanie uvedené v otázke IV po prvý raz vykonal vnútroštátny súd (v konaní o vydanie stavebného povolenia a v rámci skúmania vlastnej príslušnosti), pričom v konaní na tomto súde má „verejnosť“ podľa požiadaviek, ktoré stanovuje vnútroštátne právo, postavenie účastníka konania len v mimoriadne obmedzenom rámci a súdna ochrana členov „dotknutej verejnosti“ v zmysle článku 1 ods. 2 písm. d) a e) smernice 2011/92/EÚ vo vzťahu k rozhodnutiu tohto súdu je mimoriadne obmedzená? Je pre odpoveď na túto otázku relevantné, že podľa vnútroštátneho práva – odhliadnuc od možnosti rozhodnutia ex offo – len navrhovateľ, spolupracujúci orgán alebo Umweltanwalt (splnomocnenec pre životné prostredie) môžu navrhnúť, aby súd samostatne rozhodol, či pre projekt platí povinnosť uskutočniť posudzovanie vplyvov na životné prostredie?
               
            
                  VI.
               
               
                  Dovoľuje smernica 2011/92/EÚ v prípade „projektov na rozvoj miest“ podľa prílohy II bodu 10 písm. b) tejto smernice vydať pred uskutočnením potrebného posudzovania vplyvov na životné prostredie alebo popri ňom, resp. pred ukončením posúdenia vplyvov na životné prostredie v konkrétnom prípade, ktorého cieľom je objasniť, či je potrebné posudzovanie vplyvov na životné prostredie, stavebné povolenia pre jednotlivé stavebné opatrenia, ktoré tvoria časť projektu na rozvoj miest ako celku, pričom v rámci stavebného konania sa neuskutočňuje komplexné posudzovanie vplyvov na životné prostredie v zmysle smernice 2011/92/EÚ a verejnosť má iba obmedzené postavenie účastníka konania?
               
            
         (1)  Smernica Európskeho parlamentu a Rady 2011/92/EÚ z 13. decembra 2011 o posudzovaní vplyvov určitých verejných a súkromných projektov na životné prostredie (Ú. v. EÚ L 26, 2012, s. 1).
      
         (2)  Smernica Európskeho parlamentu a Rady 2014/52/EÚ zo 16. apríla 2014, ktorou sa mení smernica 2011/92/EÚ o posudzovaní vplyvov určitých verejných a súkromných projektov na životné prostredie (Ú. v. EÚ L 124, 2014, s. 1).